钦定古今图书集成/明伦汇编/氏族典/第228卷 > 杨炎
## 钦定古今图书集成/明伦汇编/氏族典/第228卷 > 杨炎

按《唐书杨炎传》，“炎字公南，凤翔天兴人。曾祖大宝，武
德初为龙门令，死于守。祖哲，以孝行称。父播，官散骑
常侍，号元静先生。炎美须眉，豪爽尚气。父丧庐墓，诏
表其闾。终丧，为司勋员外郎，迁中书舍人，知制诰。宰
相元载与炎同郡，炎又元出也，擢炎吏部侍郎，会载
败，坐贬道州司马。德宗在东宫，雅知其名，及即位，拜”
门下侍郎、同中书门下平章事。炎素德元载，思有以
报之，于是复议城原州，又以刘晏劾载己坐贬，乃出
晏忠州，用庾准为荆南节度使，诬晏杀之，朝野侧目。
李正己表请晏罪，炎惧，乃遣腹心分走诸道，声言宣
慰，而实自辩解。帝意衔之，未发也。会卢杞以门下侍
郎同中书门下平章事，进炎中书侍郎，同秉政。杞无
术学，炎薄之，杞阴为憾。梁崇义叛，帝欲以李希烈统
军致讨，炎曰：“希烈倔强不奉法，设使平贼，陛下将何
以制之？”帝不能平，遂罢为尚书左仆射。其子弘业赇
赂狼藉，杞引严郢为御史大夫，按之，并得它过。炎贬
崖州司马，未至，赐死。久之，诏复其官，谥曰平厉。